
	Legenda simbolurilor utilizate

		*	Procedura de consultare	
	***	Procedura de aprobare
	***I	Procedura legislativă ordinară (prima lectură)
	***II	Procedura legislativă ordinară (a doua lectură)
	***III	Procedura legislativă ordinară (a treia lectură)

(Procedura indicată se bazează pe temeiul juridic propus în proiectul de act.)







	Amendamente la un proiect de act

	
Amendamentele Parlamentului prezentate pe două coloane

Textul eliminat este evidențiat prin caractere cursive aldine în coloana din stânga. Textul înlocuit este evidențiat prin caractere cursive aldine în ambele coloane. Textul nou este evidențiat prin caractere cursive aldine în coloana din dreapta.

În primul și în al doilea rând din antetul fiecărui amendament se identifică fragmentul vizat din proiectul de act supus examinării. În cazul în care un amendament vizează un act existent care urmează să fie modificat prin proiectul de act, antetul conține două rânduri suplimentare în care se indică actul existent și, respectiv, dispoziția din acesta vizată de modificare. 

Amendamentele Parlamentului prezentate sub formă de text consolidat

Părțile de text noi sunt evidențiate prin caractere cursive aldine. Părțile de text eliminate sunt indicate prin simbolul ▌ sau sunt tăiate. Înlocuirile sunt semnalate prin evidențierea cu caractere cursive aldine a textului nou și prin eliminarea sau tăierea textului înlocuit. 
Fac excepție de la regulă și nu se evidențiază modificările de natură strict tehnică efectuate de serviciile competente în vederea elaborării textului final.

PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de regulament al Consiliului privind consolidarea securității cărților de identitate ale cetățenilor Uniunii și a documentelor de ședere eliberate cetățenilor Uniunii și membrilor de familie ai acestora care își exercită dreptul la liberă circulație
(COM(2024)0316 – C10‑0112/2024 – 2024/0187(CNS))
(Procedura legislativă specială – consultare)
Parlamentul European,
–	având în vedere propunerea Comisiei prezentată Consiliului (COM(2024)0316),
–	având în vedere articolul 77 alineatul (3) din Tratatul privind funcționarea Uniunii Europene, în temeiul căruia a fost consultat de către Consiliu (C10‑0112/2024),
–	având în vedere articolul 84 din Regulamentul său de procedură,
–	având în vedere raportul Comisiei pentru libertăți civile, justiție și afaceri interne (A10‑0000/2024),
1.	aprobă propunerea Comisiei;
2.	invită Consiliul să informeze Parlamentul în cazul în care intenționează să se îndepărteze de la textul aprobat de acesta;
3.	solicită Consiliul să îl consulte din nou în cazul în care intenționează să modifice substanțial textul aprobat de Parlament;
4.	încredințează Președintei sarcina de a transmite Consiliului și Comisiei, precum și parlamentelor naționale poziția Parlamentului.

Regulamentul (UE) 2019/1157 al Parlamentului European și al Consiliului din 20 iunie 2019 privind consolidarea securității cărților de identitate ale cetățenilor Uniunii și a documentelor de ședere eliberate cetățenilor Uniunii și membrilor de familie ai acestora care își exercită dreptul la liberă circulație a intrat în vigoare la 2 august 2021. Acesta a stabilit standarde minime comune pentru elementele de securitate și formatul documentelor incluse în domeniul său de aplicare și a făcut parte din Planul de acțiune din decembrie 2016 pentru consolidarea răspunsului european la fraudarea documentelor de călătorie ca factor favorizant al terorismului și al criminalității organizate (COM(2016)790). 

În poziția sa din 2018, Parlamentul European a subliniat importanța îmbunătățirii standardelor de securitate pentru astfel de documente nu numai pentru combaterea fraudării documentelor și a furtului de identitate, ci și pentru a facilita exercitarea dreptului la liberă circulație în cadrul UE. S-a acordat o importanță deosebită introducerii celor mai înalte standarde posibile pentru protecția și securitatea datelor, în special în ceea ce privește datele biometrice, precum și protecția minorilor. Parlamentul a insistat, de asemenea, asupra includerii unui drapel al UE pe toate cărțile de identitate și documentele de ședere ca simbol vizibil al „cetățeniei UE”, pe lângă identitatea națională a cetățenilor, ceea ce le-ar oferi acestora protecție și drepturi suplimentare. 

În hotărârea sa din 21 martie 2024 (cauza C-61/22, Landeshauptstadt Wiesbaden), Curtea Europeană de Justiție a hotărât că Regulamentul (UE) 2019/1157 este nul din cauza alegerii unui temei juridic incorect. Potrivit Curții, Regulamentul (UE) 2019/1157 ar fi trebuit să fie adoptat în temeiul articolului 77 alineatul (3) din Tratatul privind funcționarea Uniunii Europene (TFUE), care prevede o procedură legislativă specială, în locul articolului 21 alineatul (2) TFUE. Curtea a decis, de asemenea, că efectele Regulamentului 2019/1157 ar trebui menținute până la intrarea în vigoare a unui regulament valabil care îl înlocuiește și a stabilit o perioadă de doi ani începând cu data de 1 ianuarie a anului următor datei pronunțării hotărârii sale ca fiind un termen rezonabil pentru adoptarea noului regulament. 

Au fost respinse alte posibile motive de nulitate a Regulamentului (UE) 2019/1157 prezentate Curții, și anume presupusa nerespectare de către acesta a Cartei drepturilor fundamentale a Uniunii Europene și a Regulamentului general privind protecția datelor.

La 23 iulie 2024, Comisia Europeană a prezentat un proiect de regulament al Consiliului privind consolidarea securității cărților de identitate ale cetățenilor Uniunii și a documentelor de ședere 
eliberate cetățenilor Uniunii și membrilor de familie ai acestora care își exercită dreptul la
liberă circulație, care, astfel cum a fost recomandat de Curtea de Justiție, s-a întemeiat pe articolul 77 alineatul (3) TFUE. Noua propunere reproduce, în linii mari, textul Regulamentului (UE) 2019/1157, astfel cum a fost adoptat de Parlament și de Consiliu. Astfel cum se menționează în expunerea de motive a Comisiei la propunere, au fost propuse un număr limitat de modificări ale textului din 2019 pentru a include ajustările procedurale necesare și pentru a face bilanțul evoluțiilor care au avut loc de la momentul adoptării Regulamentului (UE) 2019/1157.

Raportorul salută propunerea Comisiei, în măsura în care aceasta reflectă, în esență, textul aprobat de Parlament în 2019, a cărui abordare și obiective continuă să fie valabile în contextul actual, și este de acord cu evaluarea conform căreia ar trebui introduse doar modificări limitate ale Regulamentului (UE) 2019/1157 în regulamentul Consiliului în discuție.

